Oficiālais Vēstnesis L 252 , 12/09/1998 Lpp. 0021 - 0022



Padomes lēmums (1998. gada 13. jūlijs), ar ko apstiprina Enerģētikas hartas konferences un Enerģētikas hartas nolīguma parakstītāju starptautiskās konferences saskaņoto Enerģētikas hartas nolīguma tirdzniecības noteikumu grozījumu tekstu un tā pagaidu piemērošanu (98/537/EK) EIROPAS SAVIENĪBAS PADOME, ņemot vērā Eiropas Kopienas dibināšanas līgumu un jo īpaši tā 113. pantu, kā arī 228. panta 2. punkta pirmo teikumu, ņemot vērā Padomes un Komisijas 1997. gada 23. septembra Lēmuma 98/181/EK, EOTK, EAEK [1] 3. panta 2. punktu, ņemot vērā Komisijas priekšlikumu, tā kā 1994. gada 17. decembrī Eiropas Kopienas un to dalībvalstis ir parakstījušas Enerģētikas hartas nolīgumu; tā kā 1997. gada 16. decembrī Eiropas Kopienas un lielākā daļa to dalībvalstu savus apstiprināšanas un ratifikācijas dokumentus ir deponējušas depozitārei Portugāles Republikas valdībai; tā kā pārējās dalībvalstis Enerģētikas hartas nolīgumu ratificēs drīzumā; tā kā 1998. gada 16. aprīlī Enerģētikas hartas nolīgums ir stājies spēkā; tā kā pēc tā parakstīšanas dienas Enerģētikas hartas nolīgums tiek piemērots, cik tas iespējams, pagaidu kārtā, un tie parakstītāji, kas šo līgumu vēl nav ratificējuši, to tādā veidā turpinās piemērot, cik tas iespējams; tā kā Enerģētikas hartas nolīgumā ir paredzēts izskatīt tajā iekļautos tirdzniecības noteikumus, ievērojot daudzpusējo tirdzniecības sarunu Urugvajas kārtas rezultātus un ņemot vērā ar enerģētiku saistītu iekārtu iekļaušanu tirdzniecības noteikumos, ar nolūku, lai Enerģētikas hartas konference varētu pieņemt attiecīgus grozījumus; tā kā Kopienas interesēs ir, lai šajā līgumā tiktu ieviesti attiecīgie PTO noteikumi ar norādi uz tiem, nevis iekļauti GATT 1947 noteikumi, kā arī lai tirdzniecības noteikumos tiktu iekļautas ar enerģētiku saistītas iekārtas; tā kā kopēja tirdzniecības politika ir tikai un vienīgi Kopienas kompetencē; tā kā starptautiskā konference notika vienlaikus ar Enerģētikas harta līguma konferenci, lai lēmumu pieņemšanas procedūrā varētu piedalīties visi Enerģētikas hartas nolīguma parakstītāji; tā kā Enerģētikas hartas konference un minētā starptautiskā konference, kas notika 1998. gada 24. aprīlī, ir vienojušās par Enerģētikas hartas nolīguma tirdzniecības noteikumu grozījumu tekstu, iekļaujot tajā ar enerģētiku saistītu iekārtu sarakstu, kā arī par saistītiem lēmumiem, vienošanos un deklarācijām (Tirdzniecības noteikumu grozījumi); tā kā Kopienai jādod oficiāls galīgais apstiprinājums tirdzniecības noteikumu grozījumiem; tā kā tirdzniecības noteikumu grozījumi, līdz tie stājas spēkā, jāpiemēro pagaidu kārtā saskaņā ar to noteikumiem, IR PIEŅĒMUSI ŠO LĒMUMU. 1. pants 1. Ar šo Eiropas Kopienas vārdā galīgi apstiprina Enerģētikas hartas nolīguma tirdzniecības noteikumu grozījumu tekstu, kas 1998. gada 24. aprīlī ir saskaņots Enerģētikas hartas konferencē un starptautiskajā konferencē, ietverot ar enerģētiku saistītu iekārtu sarakstu, un saistītos lēmumus, vienošanos un deklarācijas. 2. Tirdzniecības noteikumu grozījumu teksts ir pievienots šim lēmumam. 3. Tirdzniecības noteikumu grozījumu teksta oficiālo apstiprinājumu, ko veic Kopiena, Komisija dara zināmu Enerģētikas hartas sekretariātam. 2. pants Tirdzniecības noteikumu grozījumus uzsāk piemērot pagaidu kārtā saskaņā ar tajos paredzētajiem noteikumiem 90 dienas pēc to pieņemšanas Enerģētikas hartas konferencē, un tos piemēro parastajā kārtībā, kad tie ir stājušies spēkā. Briselē, 1998. gada 13. jūlijā Padomes vārdā — priekšsēdētājs W. Schüssel [1] OV L 69, 9.3.1998., 1. lpp. --------------------------------------------------